**Talousvaliokunnan lausunto 1/2015 lakivaliokunnalle kirkkohallituksen esityksistä 2/2015**

**Tilintarkastusta koskevien kirkkolain ja kirkkojärjestyksen säännösten muuttaminen**

Asianumero 2015−00005

Kirkolliskokous on täysistunnossaan toukokuun 5. päivänä 2015 lähettänyt lakivaliokunnalle kirkkohallituksen esityksen 2/2015, joka koskee kirkkolain ja kirkkojärjestyksen säännösten muuttamista koskien tilintarkastusta koskevia säännöksiä.

Kirkolliskokous on pyytänyt talousvaliokuntaa antamaan asiassa lausunnon lakivaliokunnalle. Talousvaliokunta on kuullut asiantuntijana kirkkoneuvos Pirjo Pihlajaa, kirkkoneuvos Leena Rantasta ja kirkkohallituksen jäsen Veikko Väisästä.

**Esityksen pääasiallinen sisältö**

Esityksessä ehdotetaan muutettavaksi kirkkolaissa ja kirkkojärjestyksessä olevia tilintarkastusta koskevia säännöksiä siten, että niissä on otettu huomioon tilintarkastusta koskevat uudet säädökset, jotka tulevat voimaan vuoden 2016 alussa.

Esityksessä ehdotetaan seurakuntia ja seurakuntayhtymiä koskevaa tilintarkastusta muutettavaksi siten, että niiden tilintarkastuksessa sovellettaisiin kirkkolain ja kirkkojärjestyksen säännösten lisäksi lakia julkishallinnon ja -talouden tilintarkastuksesta. Tilintarkastuksen voisi suorittaa ainoastaan julkishallinnon ja -talouden tilintarkastuksen erikoistumistutkinnon suorittanut JHT-tilintarkastaja tai tilintarkastusyhteisö, joka nimeää päävastuulliseksi tilintarkastajaksi JHT-tilintarkastajan. Jos tilintarkastajaksi ei valita yhteisöä, olisi valittavalle tilintarkastajalle valittava myös varatilintarkastaja. Tilintarkastajaa koskevia säännöksiä tarkennettaisiin lisäksi siten, että tilintarkastaja toimisi tehtävässään virkavastuulla.

Kirkon eläkerahaston ja kirkon keskusrahaston talouden tarkastamiseen sovellettaisiin tilintarkastuslakia. Tilintarkastajana toimisi jatkossa tilintarkastusyhteisö, jonka päävastuullisena tilintarkastajana tulisi toimia KHT-tilintarkastaja. Luonnollista henkilöä ei voisi enää valita tilintarkastajaksi.

Kirkkolain ja kirkkojärjestyksen muutosten on tarkoitus tulla voimaan samanaikaisesti tilintarkastuslakien uudistuksen kanssa 1 päivänä tammikuuta 2016.

**Talousvaliokunnan lausunto**

Talousvaliokunta arvioi lausunnossaan kirkkohallituksen kirkkolain ja kirkkojärjestyksen muutosesitystä tilintarkastuksen julkishallinnon ammattipätevyyden ja seurakuntatalouksien luotettavan tilintarkastuksen näkökulmasta.

Uuden sääntelyn myötä kirkkolain viittaussäännöksiä sekä kirkkojärjestyksen säännösten sanamuotoa, jossa erotellaan eri tilintarkastusyhteisöt ja käytetään nykyisiä ammattipätevyyttä osoittavia nimikkeitä, on välttämätöntä muuttaa. Uuteen sääntelyyn on perusteltua siirtyä mahdollisimman samanaikaisesti tilintarkastusta koskevien lakien säädösuudistuksen kanssa. Seurakuntatalouksille on tiedotettu uudistuksesta Kirkkohallituksen yleiskirjeessä 31/2014, jotta nämä ovat tietoisia uudistuksen aikataulusta ja sen tuomista muutoksista.

Talousvaliokunta toteaa, että on tarkoituksenmukaista muuttaa kirkkolakia ja kirkkojärjestystä kirkkohallituksen esityksen mukaisesti tilanteessa, jossa uusi tilintarkastuslaki ja uusi laki julkishallinnon ja -talouden tilintarkastuksesta tulevat voimaan.

Kirkkohallituksen valitsema seurakuntien kirjanpitoasioiden neuvottelukunta otti kantaa asian valmisteluun marraskuussa 2014. Kannanotossa seurakuntien kirjanpitoasioiden neuvottelukunta totesi yksimielisesti, että seurakuntatalouksien kannalta on tarkoituksenmukaisinta, että seurakuntatalouksien tilintarkastuksessa käytettäisiin nykyisen lain mukaisia JHTT-tilintarkastajia ja jatkossa uuden lain mukaisia JHT-tilintarkastajia.

Sekä nykyiset JHTT-tilintarkastajat että tulevat JHT-tilintarkastajat ovat perehtyneet erityisesti julkisyhteisöjen meno- ja tulotalouteen, budjetointiin ja muihin talouden ohjausjärjestelmiin sekä johdon laskentatoimeen ja sisäiseen valvontaan. JHT-tilintarkastaja on perehtynyt nimenomaan julkistalouteen ja -hallintoon. Seurakuntatalous vastaa pitkälle kuntatalouksia, lukuun ottamatta kuntien saamia valtionosuuksia ja niihin liittyviä tarkastusvaatimuksia. Seurakuntataloudessa nimenomaan hallinnon tarkastuksella on suuri merkitys talouden, hallinnon ja myös toiminnan näkökulmasta. Kaikki talouteen, rahankäyttöön ja lopulta toimintaan liittyvä päätöksenteko ja ohjaus tapahtuvat hallintopäätöksin. Seurakuntien talous on kuntien tapaan niin kutsuttua budjettitaloutta, jossa kirkkovaltuusto päättää vuotuisesta talousarviosta toimintamäärärahoineen ja tuloarvioineen. Kirkkoneuvosto päätöksillään, joko suoraan tai toimivaltaa siirtämällä, toimeenpanee talousarvion.

Esityksen yhtenä tavoitteena on seurakuntien ja seurakuntayhtymien tilintarkastusta koskevien säännöksien muuttaminen siten, että ne vastaavat muita julkishallinnon ja -talouden tilintarkastusta koskevia säännöksiä. Talousvaliokunta pitää erittäin tärkeänä, että jatkossa kaikissa seurakuntatalouksissa tilintarkastajana toimisi julkishallinnon ja -talouden tilintarkastuksen erikoistumistutkinnon suorittanut JHT-tilintarkastaja, jolla koulutuksensa perusteella on osaamista sekä julkishallinnosta että verotaloudesta. Tilintarkastusjärjestelmän uudistamista koskevassa hallituksen esityksessä (HE 254/2014 vp) on arvioitu, että kaikkien tilintarkastajien kuuluessa samaan järjestelmään voi myös julkisen sektorin tilintarkastajien pätevyyden hankkivien määrä kasvaa, jolloin mahdollisuus kilpailuttaa hankinta paranee.

Kirkon keskusrahaston tilintarkastajana on syytä toimia KHT-tilintarkastaja, koska keskusrahastoon kuuluvan eläkerahaston yhtenä merkittävänä erityispiirteenä on laaja ja monitahoinen sijoitustoiminta, joka edellyttää samoja tilintarkastukseen liittyviä ulottuvuuksia kuin yritysten tilintarkastus. Kirkon keskusrahaston tilintarkastukseen liittyy myös hallinnon tarkastusta.

Turussa 6. päivänä toukokuuta 2015

Talousvaliokunnan puolesta

Pertti Simola Pasi Perander

puheenjohtaja sihteeri

Asian käsittelyyn ovat ottaneet osaa puheenjohtaja Simola sekä jäsenet Alasalmi, A. Jalava, Kauranen, Koskelo, Kultima, Mäkinen, Paananen, Peräaho, Rajala, Rönkä, Sahi, Salmi, Silfverhuth, Sorvari, Tähtinen ja Westerlund.